Det var brannsjef Harald Sontum som startet arbeidet med den nye brannstasjonen. Men brannsjefen fikk aldri oppleve Årstad brannstasjon, da han omkom i eksplosjonsulykken på Marineholmen 8. mai 1940. Det var arvtageren, brannsjef Sverre Gjessing, som gjennomførte oppdraget. På den tiden var også Norge med i 2. verdenskrig og redselen for at Hovedbrannstasjonen i Bergen skulle bli ødelagt, og at brannvesenet skulle bli lammet gjorde at byggeprosessen kom raskt i gang. Årstad ble derfor et av de ytterst få sivile bygg som ble oppført under krigen.